Dobrý deň,

posielam Vám stanovisko odboru sociálnej ekonomiky k definícii niektorých pojmov a k identifikácii zraniteľnej osoby v súvislosti s prípadným zamestnávaním vojnových utečencov z Ukrajiny v registrovaných sociálnych podnikoch.

**AZYL A DOPLNKOVÁ OCHRANA**

V zmysle ustanovenia § 2 ods. 6 písm. m) zákona č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov (ďalej len ,,zákon č. 112/2018 Z. z.“) ,,*zraniteľnou osobou na účely zákona č. 112/2018 Z. z. je azylant alebo cudzinec, ktorému sa poskytuje doplnková ochrana*“.

Podľa ustanovenia § 2 písm. i) zákona č. 480/2002 Z. z. o azyle a o zmene a doplnení niektorých zákonov (ďalej len ,,zákon o azyle“) ,, ***azylantom*** *je cudzinec, ktorému Ministerstvo vnútra Slovenskej republiky udelilo azyl* “.

Konanie o azyl je samostatne upravené v druhej časti zákona o azyle.

Podľa  ustanovenia § 2 písm. c) zákona o azyle ,, ***doplnkovou ochranou*** *je ochrana pred vážnym bezprávím v krajine pôvodu* “.  Proces a podmienky poskytovania doplnkovej ochrany a rovnako aj práva a povinnosti cudzincov, ktorým sa poskytla doplnková ochrana sú upravené v ustanovení § 13a až 13c, § 15a a 15b, 27a až 27c zákona o azyle.

**V prípade ak bude žiadateľovi v rámci osobitného konania o udelenie azylu alebo v rámci konania o poskytnutie doplnkovej ochrany v zmysle príslušných ustanovení zákona o azyle udelený azyl alebo mu bude poskytnutá doplnková ochrana, takáto osoba sa bude pre potreby zákona č. 112/2018 Z. z. v zmysle ustanovenia § 2 ods. 6 písm. m) zákona č. 112/2018 Z. z. považovať za zraniteľnú osobu.**

**DOČASNÉ ÚTOČISKO A ODÍDENCI**

Podľa ustanovenia § 2 písm. j) zákona o azyle ,, ***odídencom*** *je cudzinec, ktorému Ministerstvo vnútra na základe rozhodnutia vlády Slovenskej republiky poskytlo* ***dočasné útočisko***. “

Dočasné útočisko sa v zmysle ustanovenia § 29 zákona o azyle ,, *poskytuje na účely ochrany cudzincov pred vojnovým konfliktom, endemickým násilím, následkami humanitárnej katastrofy alebo sústavným, alebo hromadným porušovaním ľudských práv v ich krajine pôvodu.* “ Právny inštitút dočasného útočiska je upravený v osobitnej piatej časti zákona o azyle, konkrétne v ustanovení § 29 a nasl. zákona o azyle.

Na základe vyššie uvedeného môžeme konštatovať, že azyl a doplnková ochrana sú dva odlišné právne inštitúty od inštitútu dočasného útočiska, ktorý je udeľovaný cudzincom. Pre potreby definície zraniteľnej osoby v zmysle ustanovenia § 2 ods. 6 písm. m) zákona č. 112/2018 Z. z. je v rámci tohto ustanovenia relevantná len situácia ak je cudzincovi priznaný azyl alebo doplnková ochrana (nie poskytnuté dočasné útočisko).

V prípade ak je cudzincovi – odídencovi priznané dočasné útočisko tak v tomto prípade sa pre potreby ustanovenia § 2 ods. 6 písm. m) zákona č. 112/2018 Z. z. **takáto osoba nepovažuje za osobu zraniteľnú.**

Osoba, ktorej bolo poskytnuté dočasné útočisko sa však pre potreby zákona č. 112/2018 Z. z. môže podľa nášho názoru klasifikovať ako zraniteľná osoba nie však  v zmysle ustanovenia § 2 ods. 6 písm. m) zákona č. 112/2018 Z. z. (toto ustanovenie platí len pre osoby, ktorým bol udelený azyl alebo doplnková ochrana) ale v zmysle ustanovenia **§ 2 ods. 6 písm. b) zákona č. 112/2018 Z. z**., podľa ktorej sa za ,, *zraniteľnú osobu považuje osoba, ktorá je fyzickou osobou v nepriaznivej sociálnej situácií.* “ avšak len pri splnení podmienky, že takáto osoba je v nepriaznivej sociálnej situácií.

Nepriaznivá sociálna situácia je definovaná v ustanovení § 2 ods. 2 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, podľa ktorého:

*,,Nepriaznivá sociálna situácia podľa tohto zákona je ohrozenie fyzickej osoby sociálnym vylúčením alebo obmedzenie jej schopnosti sa spoločensky začleniť a samostatne riešiť svoje problémy*

*a) z dôvodu, že nemá zabezpečené nevyhnutné podmienky na uspokojovanie základných životných potrieb,*

*b) pre svoje životné návyky, spôsob života, závislosť od návykových látok alebo návykových škodlivých činností,*

*c) pre ohrozenie jej vývoja z dôvodu jej zdravotného postihnutia, ak ide o dieťa do siedmich rokov veku,*

*d) pre ťažké zdravotné postihnutie alebo nepriaznivý zdravotný stav,*

*e) z dôvodu, že dovŕšila vek potrebný na nárok na starobný dôchodok podľa osobitného predpisu,*

*f) pre výkon opatrovania fyzickej osoby s ťažkým zdravotným postihnutím,*

*g) pre ohrozenie správaním iných fyzických osôb alebo, ak sa stala obeťou správania iných fyzických osôb, alebo*

*h) pre zotrvávanie v priestorovo segregovanej lokalite s prítomnosťou koncentrovanej a generačne reprodukovanej chudoby,*

*i) z dôvodu straty bývania alebo ohrozenia stratou bývania.“*

**V prípade ak cudzinec, ktorému bolo poskytnuté dočasné útočisko je v zmysle vyššie uvedeného v nepriaznivej sociálnej situácií, je ho možné v zmysle ustanovenia § 2 ods. 6 písm. b) zákona č. 112/2018 Z. z. považovať za zraniteľnú osobu.**